ສາລະວັນຄາດຫວັງ 4 ຫຼຽນຄຳ
ໃນງານມະຫາກຳກິລາແຫ່ງຊາດຄັ້ງທີ XI ທີ່ແຂວງຊຽງຂວາງ
ໃນຕອນເຊົ້າວັນທີ 23 ສິງຫານີ້ ທີ່ຫ້ອງປະຊຸມຫ້ອງວ່າການປົກຄອງແຂວງ ສາລະວັນ ຈັດກອງປະຊຸມປຶກສາຫາລືຄວາມພ້ອມທາງດ້ານກິລາປະເພດຕ່າງໆ ເພື່ອເຂົ້າຮ່ວມໃນງານມະຫາກຳກິລາແຫ່ງຊາດ ຄັ້ງທີ XI ທີ່ແຂວງຊຽງຂວາງ ເຊິ່ງຈະໄດ້ຈັດຂຶ້ນໃນຄັ້ງວັນທີ 11 – 21 ພະຈິກ 2018, ໂດຍພາຍໃຕ້ການເປັນປະທານຂອງທ່ານ ພູທົງ ຄຳມະນີວົງ ຮອງເຈົ້າແຂວງໆ ສາລະວັນ ຜູ້ຊີ້ນຳວຽກງານວັດທະນະທຳສັງຄົມ ມີທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງ, ມີບັນດາຄະນະຮັບຜິດຊອບຝຶກຊ້ອມນັກກິລາແຕ່ລະປະເພດ ພ້ອມດ້ວຍຂະແໜງກິລາລະດັບສູງ, ມວນຊົນ ແລະ ພະລະ-ສິລະປະ ເຂົ້າຮ່ວມ.
ໃນພິທີ ທ່ານ ວັດທະນາ ໜັ້ນວິໄລ ຮອງຫົວໜ້າພະແນກສຶກສາທິການ ແລະ ກິລາແຂວງ ຜູ້ຊີ້ນຳວຽກງານກິລາ ໄດ້ຂຶ້ນລາຍງານການກະກຽມກິລາ 7 ປະເພດ ເຂົ້າຮ່ວມງານມະຫາກໍາກິລາແຫ່ງຊາດຄັ້ງທີ XI ທີ່ແຂວງ ຊຽງຂວາງ ມີປະເພດກິລາມວຍຄື: ມວຍລາວ ຍິງ-ຊາຍ, ມວຍສາກົນ ຊາຍ-ຍິງ, ມວຍວູຊູ ຊາຍ-ຍິງ, ມວຍປັນຈັດສີລັດ ຊາຍ-ຍິງ, ປະເພດເປຕັງ ຊາຍ-ຍິງ, ປະເພດກິລາ ແລ່ນ-ລານ ຊາຍ-ຍິງ, ປະເພດກ໊ອບ ຊາຍ, ປະເພດເຮືອຊວ່ງ ຊາຍ, ປະເພດໜາກເສິກ ຊາຍ-ຍິງ, ແລະ ປະເພດໜາກແລ້ ຊາຍ-ຍິງ ໃນການຝຶກຊ້ອມສຳລັບປະເພດກິລາມວຍແມ່ນໄດ້ກຳນົດເອົາ ຄ້າຍມວຍ ທ່ານສຸບັນບັນຊາເດດ, ສະໜາມຝຶກຊ້ອມມວຍຊົ່ວຄາວແຂວງ, ສູນຝຶກກິລາສີເກີດ ( ນະຄອນຫຼວງວຽງຈັນ ), ແລະ ກິລາປະເພດຕ່າໆແມ່ນໄດ້ຝຶກຊ້ອມທັງພາຍໃນ ແລະ ຕ່າງປະເທດ ເພື່ອສ້າງໃຫ້ນັກກິລາມີຄວາມຊຳນິຊຳນານ, ຮູ້ກົດກະຕິກາການຫຼິ້ນ, ມີນ້ຳໃຈນັກກິລາ ແລະ ມີຄວາມອົດທົນພະຍາຍາມໃນການຝຶກຊ້ອມ ທັງນີ້ກໍ່ເພື່ອສ້າງຄວາມເຂັ້ມແຂງໃຫ້ແກ່ນັກກິລາກໍ່ຄື ແຂວງສາລະວັນ ສາມາດບັນລຸໄດ້ຕາມຄາດໜາຍທີ່ວາງໄວ້ 4 ຫຼຽນຄໍາ, 8 ຫຼຽນເງິນ ແລະ 12 ຫຼຽນທອງແດງ ລວມ 24 ຫຼຽນ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ